Nuwe rekord vir SA avonturierChris Bertish (Foto: Facebook) Die Suid-Afrikaner Chris Bertish het ŉ nuwe wêreldrekord opgestel toe hy 92 km binne 24 uur voltooi het op ŉ staanroeiplank. Hy het die rekord sonder enige hulp of ondersteuning behaal. Bertish is ŉ grootgolf-branderplankryer en ŉ bekende internasionale spreker en avonturier. Die vorige rekordhouer, Bart de Zwart van Hawaii, het 85 km in 24 uur geroei. Bertish vertel hy het gewonder of dit moontlik is om De Zwart se rekord te verbeter. “Die afgelope maand het ek verskeie kere oor 85 km gegaan, maar ek wou dit amptelik doen. Diep binne my het ek geweet dat dit moontlik is.” Bertish is tans besig om ŉ vaart van 7 500 km oor die Atlantiese Oseaan aan te pak. Hy het reeds meer as 5 500 km agter die rug en hoop om in Maart sy eindbestemming te bereik. Bertish gaan vir elke rekord wat tydens dié reis verbeter word ŉ skenking maak aan Operation Smile in Suid-Afrika en self betaal vir die operasie van een kind vir elke rekord wat verbeter word. “Ek glo dis belangrik vir sportmanne en -vroue om hulle sportprestasie te gebruik om ŉ positiewe invloed uit te oefen. Dit is ons verantwoordelikheid om die bes moontlike rolmodelle vir die jeug te wees.”